google/wiki40b huggingface dataset:
Sveriges paviljong på verdensutstillingen i Paris 1900

Sveriges paviljong på verdensutstillingen i Paris 1900 ble tegnet av Ferdinand Boberg og var en særegen, høy trekonstruksjon i jugend. Bygningen hadde tårn og balkonger koblet sammen med gangbroer og var pyntet med flaggstenger og bjørkeløv.
Kunsthistorikeren Philippe Jullian karakteriserte bygningen som en harmonisk blanding av folkelig kunst og jugend.
Arktisk råds urfolkssekretariat

Arktisk råds urfolkssekretariat (engelsk: Arctic Council Indigenous Peoples Secretariat, forkortet IPS) er et sekretariat for internasjonale urfolksorganisasjoner som har permanent deltakerstatus i Arktisk råd. IPS opptrer ikke på vegne av urfolkene eller deres organisasjoner, men bistår organisasjonene.
Merkantilt Institutt

Merkantilt Institutt (nå Fagskolen Kristiania) startet opp i 1987. Ernst G. Mortensens Stiftelse kjøpte Merkantilt Institutt (MI) i 1993, og MI ble en del av NKS-Gruppen. 
NKS-Gruppen flyttet i 2005 til nye lokaler i Kirkegata i Oslo som ble gitt navnet Campus Kristiania og MI skiftet navn til Norges Kreative Fagskole (og Norges Merkantile Fagskole, som ble avviklet i 2008). I 2012 skiftet Norges Kreative Fagskole navn til Norges Kreative Høyskole (NKH), og i 2018 til Fagskolen Kristiania.
Den 1. september 2018 ble Fagskolen Kristiania et eget AS, og er en del av stiftelsen Høyskolen Kristiania. Fagskolen Kristiania tilbyr fagskolestudier i Oslo, Bergen og på nett.
Firefox (film)

Handling

Firefox er et nyutviklet høyteknologisk russisk MIG-31 jetfly som flyr seks ganger lydens hastighet, er usynlig på radar og skyter ut og styrer raketter etter pilotens tanker. Flyet er den mest ødeleggende krigsmaskinen som noensinne er bygd. USA har fått nyss om dens eksistens, og for å opprettholde maktbalansen i verden beslutter de at det må stjeles. Mitchell Gant (Eastwood), en av USAs fremste piloter, smugles inn i Sovjet for å stjele russernes nyutviklede superfly. Oppdraget viser seg å bli alt annet enn lett.
Svarte-Mathilda

Svarte-Mathilda er en vandrehistorie som ligner historien  om Bloody Mary. Bloody Mary skal visstnok ha falt i koma foran speilet, blitt erklært død, begravd levende, men kunne kalles tilbake som spøkelse. Svarte-Mathildas opphav er mer mystisk. Både Svarte-Mathilda og Bloody Mary blir beskrevet som ondskapsfulle jenter som gjemmer seg i et speil. Svarte-Mathilda kan manes frem ved at noen sier navnet hennes et visst antall ganger, som oftest syv, selv om noen varianter av historien antyder tre, eller til og med hundre ganger. Svarte-Mathilda vil umiddelbart bli dratt tilbake i speilet etter hun har drept den som ytret navnet hennes. Skulle offeret unnslippe eller overleve angrepet, er Svarte-Mathilda i prinsippet fri til å vandre rundt i den virkelige verden.
Vandrehistorien om Svarte-Mathilda har altså ukjent opphav, men har blitt gjort kjent gjennom ungdomsbøkene Svarte-Mathilda I, II og III skrevet av den norske forfatteren Tor Arve Røssland. Første og tredje bok ble nominert til Uprisen i henholdsvis 2011 og 2014.
Penguin Club

Penguin Club (etablert 13. september 1952 i Oslo, nedlagt 1972) var en norsk jazz-klubb, startet av vibrafonist og restauranteier Terje Kjær (1928–93). Stedet ble viktig for hovedstadens unge jazzmusikere som kunne jamme mellom kl 18 og 20. Deretter var det (i alle fall i starten) dans til husorkesteret. Jazzstjernen Karin Krog debuterte her (1955) med Kjell Karlsens sekstett, som senere ble husband (1959–64). Internasjonale storheter som Barney Kessel (1953) og Sonny Clark (plateopptak 1954) var innom under sine gjestinger i Norge. Klubben ble avviklet da popen overtok utover på 1960-tallet. Klubben beliggenhet var Norabakken, senere Universitetsgata (i etasjen over restaurant Ribo), samt i bakgården til Kristiania Brødfabrikk i Pilestredet.
Vinterkropp

Vinterkropp er et musikkalbum med Maj Britt Andersen, utgitt i 1997.
Hirticlytus

Utseende

Nokså små, avlange, brokete gråbrunlige trebukker. Artene er litt maurlignende. Antennene er noe kortere enn kroppen. Pronotum er rundet, nokså mye innsnevret mot roten. Dekkvingene er parallellsidige, beina middels lange.

Levevis

Larvene utvikler seg i hard og tørr, død ved på greiner og stammer. Billene klekkes vanligvis om høsten og overvintrer som nyklekte voksne under barken på det døde treet. De besøker gjerne blomster.

Utbredelse

Slekten er kjent fra Laos og Japan.
Massegymnastikk

Massegymnastikk (en: Mass games) er et fenomen som er sterkt forbundet med den tidligere Østblokken der dette ble utviklet til å bli gigantarrangement, der enkeltindividene gikk opp i en større gruppe i nøye koreagraferte bevegelser.
Antall deltakere var ofte svært høyt, mange tusen og titusener var med på massegymnastikken i store stadioner. Ofte ble en langside benyttet til å vise ulike tablå ved at hundrevis av mennesker viste fram fargede kort eller fargede sider i en stor bok, som ble et bilde, ord eller ett symbol.
Massegymnastikk er forbundet med statlig propaganda, med islag av nasjonalisme, der den tsjekkiske Sokolbevegelsen var framtredende.
Massegymnastikk er benyttet i mange land, også i Vesten, men da uten det sterke politiske innslaget, som for eksempel ligger bak massegymnastikken som i dag gjennomføres i Nord-Korea, blant annet i form av Arirangfestivalene som har så mange som 100.000 deltakere.
Filmen A State of Mind (2004) beskriver i detalj hvordan to unge jenter fra Pyongyang forbereder seg til sin fremføring som en del av denne festivalen.
Slaget ved Kapp Spada

Bakgrunn

Slaget begynte da en alliert skvadron som patruljerte Egeerhavet støtte på to italienske kryssere som var på vei fra Tripoli til Leros, på den tid en italiensk koloni i Dodekanesene. Den allierte skvadronen ble kommandert av den australske kapteinen John Collins om bord på den lette krysseren HMAS «Sydney», og bestod av de britiske H-klasse-jagerne HMS «Havock», «Hyperion», «Hasty», «Hero» og den lignende I-klasse-jageren «Ilex». Italias 2. krysserdivisjon ble kommandert av kontreadmiral Ferdinando Casardi og bestod av de lette krysserne «Giovanni dalle Bande Nere» og «Bartolomeo Colleoni», begge med høy maksfart.

Slaget

Da italienerne oppdaget de allierte jagerne rundt 07:30, var «Sydney» og «Havock» på jakt etter ubåter 64 km lenger nord. De andre jagerne fulgte etter de italienske krysserne nordover slik at «Sydney» kunne få tid til å komme til unnsetning. «Sydney» fikk kontakt med de italienske skipene kl. 08:26, og åpnet ild kl. 08:29. De italienske krysserne svingte unna i sørvestlig retning.
Under slaget som fulte ble «Bartolomeo Colleoni» hardt skadet av «Sydney», og skipet stoppet helt opp etter at en granat traff dampkjelene kl. 09:23. Skipet fortsatte å kjempe, men var ikke i stand til å manøvrere eller bruke hovedkanonen; til tross for ilden fra skipets 100 mm (3,9") kanoner, ble «Bartolomeo Colleoni» senket av tre torpedoer fra Ilex og Hyperion kl. 09:59. «Sydney» fortsatte å skyte på «Bande Nere». «Sydney» ble truffet i skorsteinen av en enkelt italiensk granat, men klarte å treffe Bande Nere minst to ganger. Disse granatene drepte åtte italienere i baugen og hangaren. Senere trakk «Sydney» seg fra ytterligere kamper fordi skipet hadde lite ammunisjon igjen og «Giovanni delle Bande Nere» returnerte til Benghazi, under overvåkning av slagskipet HMS «Warspite» og en rekke jagere.
555 overlevende fra «Bartolomeo Colleoni» ble reddet, mens 121 døde. I etterkant ble de britiske jagerne bombet av italienske fly. Dette angrepet resulterte i skade på HMS «Havock», hvis andre dampkjele ble oversvømmet. Et pongtongfly fra Warspite som lette etter «Bande Nere» falt i sjøen og gikk tapt nær Tobruk. Mannskapet ble tatt til fange av italienere. Den allierte konvoien AN.2 ble beordret til å snu og seile tilbake til Port Said og forbli der inntil det ble kjent at «Bande Nere» hadde ankommet Benghazi.
Til tross for sin fordel med tanke på maksfart, mislyktes de italienske krysserne i å seile fra HMAS «Sydney» fordi den mest åpenbare fluktruten i sør måtte endres til sør-sørvestlig retning for å unngå å bli fanget mellom fienden og kysten av Kreta. Dette ga den australske krysseren en mulighet til å redusere avstanden til fienden, noe den valgte å gjøre. Den lette pansringen på «Colleoni» og «Bande Nere» var ikke i stand til å holde ut mot granatene fra «Sydney». Mangelen på luftrekognosering var en annen faktor som bidro til den vellykkede allierte operasjonen.
Grand opéra

Grand opéra (fransk stor opera) er en betegnelse som fra begynnelsen ble brukt for å skille den gjennomkomponerte franske opera fra opéra comique, men som nå fortrinnsvis refererer til den påkostede, dekorative operagenren som var fremherskende i Paris mellom 1830 og 1850. Grand opéra var en spektakulær scenisk genre som krevde påkostede dekorasjoner og et dyrt scenemaskineri, et stort orkester og kor og tallrike solistroller. Emnene var hovedsakelig hentet fra historien.
Andre komponister som skrev grand opéra var Rossini, Halévy, Spontini, Wagner og Verdi.
Hovedrepresentantene for sjangeren var komponisten Giacomo Meyerbeer og hans librettist Eugène Scribe, med Les Huguenots (1836) og Le Prophète (1849). Fram til utbruddet av første verdenskrig hørte disse to til de mest spilte operaene. Andre komponister som skrev grand opéras er Richard Wagner (Rienzi, 1842), Gaetano Donizetti (Dom Sébastien, 1843), Hector Berlioz (Les Troyens, 1858) og Giuseppe Verdi (Jérusalem, 1847; Les vêpres siciliennes, 1855; Don Carlos, 1867).
Cosmisoma

Utseende

Middelsstore, spinkle, mørke trebukker, noen ganger med metallisk glans. Antennene er tynne og noe lengre enn kroppen, vanligvis med en stor dusk av lange, mørke hår litt utenfor midten. Pronotum er tønneformet uten tenner på sidene. Dekkvingene er vanligvis litt tilsmalnende bakover, beina nokså lange og tynne, lårene markert klubbeformede.

Utbredelse

Slekten er utbredt i Mellom- og Sør-Amerika, med mange arter i Brasil.
Vanessula milca

Utseende

En ganske liten (vingespenn ca. 40 mm) rød og svart sommerfugl med avrundede vinger. Kroppen er slank, antennene markert kølleformede om omtrent halvparten så lange som forvingene. Vingene er på oversiden svarte med et bredt, rødt tverrbånd og ligner dermed sterkt på giftige arter av slekten Bematistes i gruppen Acraeini. Den kan skilles på disse på at kroppen er kraftigere, hodet har lange labialpalper og forvingene har et mer markert forhjørne.
Kolgujev

Kolgujev (russisk: Колгуев, nenetsisk: Холӈгов) er ei øy i det sørøstlige Barentshavet, 75 km fra nærmeste punkt på fastlandet,  på Kaninhalvøya, og tilhører det autonome distriktet Nenetsk.
Øya er 3 496 km² stor, nesten rund med en diameter på omkring 80 km. Hovedinntrykket er et vidstrakt tundralandskap, som her og der er utfylt med lave morener. Høyeste punkt er Gora Paarkov-Sarlopy, 166 moh.
Vegetasjonen er arktisk, over et lag av permafrost. Selv i de varmeste somrene blir bakken bare opptint i den øverste meteren.
Faunaen består foruten reinsdyrene av rødrev, fjellrev og sjøfugl. På flere steder langs kysten finnes det guano i  flere meters tykkelse.
Første koloniseringsforsøk av øya skjedde i 1767 av en gruppe russere, som omkom vesentlig av skjørbuk. Omkring 1840 ble øya befolket av nenetser, som tok opp reindrift som hovednæring.
Den eneste landsbyen heter Bugrino, og befinner seg på sørøstkysten med 200 innbyggere. Ved Bugrino ble det åpnet en småflyplass i 2002.
Det er påvist forekomster av olje og gass.
Karimganj (distrikt)

Demografi

Ved folketellingen i 2011 var det 1 217 002 innbyggere i distriktet, mot 1 007 976 i 2001. Den urbane befolkningen utgjør 9,06 % av befolkningen.
Barn i alderen 0 til 6 år utgjorde 16,70 % i 2011 mot 17,60 % i 2001. Antallet jenter i den alderen per tusen gutter er 958 i 2011 mot 965 i 2001.
Alicante lufthavn

Ny terminal

Utbyggingen ble gjennomført fra 2005 til mars 2011 med en investering av 670 millioner euro. Aena og staten gjennomført en fullstendig renovering og modernisering av infrastrukturen slik at flyplassen effektivt kan ta imot en vekst i lufttrafikken. El Altet bli en av Spanias mest moderne flyplasser, med kapasitet for 20 millioner passasjerer.
Dagens terminal er på 333.500 kvadratmeter. Dette nye terminalbygget er på seks etasjersammen, med en ny parkeringsplass på seks etasjer og et totalt areal på 122.500 kvadratmeter.
Parkeringskapasiteten er doblet fra 2000 til 4200 parkeringsplasser og så å si alle P-plassene er under tak. Bussen parkeringskapasitet er doblet fra 31 til 60 busser.
Antall innsjekkingsskranker er økt fra 42 til 96 og utganger (gates) til flyene er doblet fra 12 til 26 utganger. Det kommer 14 bagasjebånd.
Fargetrapp

En fargetrapp er et hjelpemiddel for å undersøke overflatebehandling gjennom tidene på en bygnings ytter- eller innervegger og andre bygningselementer, som for eksempel dører, listverk og omramning av dører og vinduer. Metoden brukes ved undersøkelse og restaurering av eldre bygninger. Fargetrappen skal vise alle behandlinger siden bygningen, eller bygningsdelen, ble malt eller tapetsert første gang. Ved hjelp av malingsfjerner og skalpell avdekkes lagene, og vises kronologisk rett over eller ved siden av hverandre. Enkelte forskere advarer mot bruk av fargetrapper som den eneste metoden ved fargeanalyse av gamle bygninger.
Gausel

Gausel er en matrikkelgård, en menighet og en valgkrets i bydelen Hinna i Stavanger.

Navnet Gausel

Siste ledd i navnet kan tolkes som sel, tilsvarende støl eller seterhus.  En alternativ tolkning er gammelnorsk «sil», med betydning «lettflytende vann».  Det første leddet i navnet kan være et eldre navn på Stokkavatnet, basert på gammelnorsk «Gaut» = «overflømming».  Alternativt kan navnet være avledet av mannsnavnet Gautulfr. Navnet har vært skrevet Gwsal (1519), Gwswlff (1521) og Goußell (1567).

Historie

Bosetningen på Gausel kan spores tilbake til steinalderen. Her er rike funn fra bronsealderen og folkevandringstiden, og området ved Jåttånuten var et maktsenter i vikingtiden. Storgården på Gausel viser hvor stor og viktig denne gården var. Grunneier Samuel Gausel fant i 1883 Gauseldronningens grav. I graven var det et kammer på 2,30 x 1,10 m (ytre mål) bygget av rundete stein og dekket av tre steinheller. Gjenstandene i graven viser at det var en svært velstående kvinne som ble begravd her rundt år 850 e.Kr. Smykkene og utstyret i graven vitner om stor rikdom. Både de ovale spennene, den likearmete sølvspennen og armringene er blant de fineste eksemplarene man kjenner fra denne perioden.
Helle skrev at Gausel i middelalderen var eid av Stavangers biskop og domkapitlet. I 1567 eide stiftet 3 pund og en vett korn i Gausel.
I 1519 skattet Tore og Siver på Gausel. De er de første kjente bøndene på Gausel. I 1521 skattet Tore og Sjur på Gausel. Siver og Sjur får en tro en to ulike måter å skrive det samme navnet på, men det kan ikke utelukkes at det var to forskjellige personer. I 1563 bodde Mogens og Alf på Gausel. I 1567 solgte Mogens og Alf på Gausel naut til Bergenhus. Det er nok de samme to som i 1563. I 1567 fikk stiftet fem daler i festeavgift for halve Gausel. Bondens navn er ikke oppgitt. At en viser til halve Gausel tyder på at det fortsatt var to bruk. 17.6.1587 var Torkild på Gausel lagrettemann. 20.4.1591 og 8.4.1605 var Torkild på Gausel lensmann. I 1603-1613 betalte Torkild på Gausel skatt. Torkild ”TO” i sitt segl, som viser til at farens fornavn begynt med O.

Delområdet

Området består idag stort sett av boliger og blir regnet som et eksklusivt boligområde i Hinna bydel. 
Gauselskogen er fredet under navnet Gausel naturreservat. Naturreservatet utgjør et 56 dekar stort område med edelløvskog og har et usedvanlig rikt fugleliv.  Skogen ligger mellom riksvei 44 og Dronningåsen, hvor det er gjort historiske utgravinger. 
Strandsonen på Gausel er lite tilgjengelig for folk flest. En del småindustri og servicebedrifter ligger her, bl.a. NOKAS – etter at tellesentralen flyttet fra Stavanger sentrum.  
Gausel kirke ble bygget i 1996.
Metaconchoecia skogsbergi

Utbredelse

Arten er funnet i Sørishavet.
Park Se-yeong

Familie

Hans eldre søstre, som begge konkurrerer på skøyter Park Seung-ju (født 1990, konkurrerer i hurtigløp) og Park Seung-hi (født 1992, konkurrerer i kortbaneløp) deltok også under Vinter-OL 2014 i Sotsji. Seung-hi ble olympisk mester i Sotsji og er flere ganger verdensmester i kortbaneløp. Seung-hi deltar også i hurtigløp og var med i enkeltdistanse-VM 2015 i Heerenveen, Nederland. Hans andre søster, Seung-ju deltok under Sprint-VM 2014 i Nagano, Japan.
(I'd Like to Be In) Charlie's Shoes

«(I'd Like to Be In) Charlie's Shoes» (Noen ganger simpelthen kjent som «Charlie's Shoes») er en amerikansk sang, skrevet av Roy Baham.
Versjonen til Bill Walker ble innspilt 20. november 1961 i Nashville, Tennessee, og utgitt på singlen Columbia i februar 1962. Produsent var Don Law. B-siden var «»
«(I'd Like to Be In) Charlie's Shoes» ble også utgitt på LP-platen Greatest Hits

Norsk versjon

Pirre-P. har skrevet en norsk tekst. Den norske tittelen er «Charlies sko».

Listeplasseringer

Sangen var den eneste nummer én-countryhiten i Walkers karriere. Den lå i 23 uker på Billboard Hot C&W Sides-listen og på førsteplassen i to ikke-sammenhengende uker.
Fædrelandet (1939–1945)

Fædrelandet var en nazistisk dansk avis, som ble utgitt fra 9. januar 1939 til 4. mai 1945. Avisens trykkeri og lokaler i Store Kongensgade i København ble ved befrielsen overtatt av avisen Dagbladet Information.
Tilknyttede journalister/redaktører var bl.a. Poul og Aage Nordahl-Petersen, Helge Bangsted og Harald Bergstedt.
Riksvei 7 (Finland)

Riksvei 7 (Finland) (finsk: Valtatie 7) er en finsk riksvei som går mellom Helsingfors og grensen mot Russland ved Vaalimaa. Veiens lengde er 189 km, og den er del av europavei 18.
Førsteborgermester (Hamburg)

Førsteborgermester (tysk:Erster Bürgermeister) er tittelen på regjeringssjefen i den tyske delstaten Hamburg. Førsteborgermesteren blir utnevnt av Hamburgs borgerskap som er delstatens parlament. Vervet tilsvarer ministerpresidenten i de fleste av de øvrige tyske delstatene og borgermesteren i Bremen. Førsteborgermesteren representerer således Hamburg i det føderale organ Forbundsrådet og er president for Forbundsrådet hvert 16. år. 
SPD-politikeren Peter Tschentscher ble i mars 2018 utnevnt som førsteborgermester i Hamburg.
Førsteborgermesteren leder Hamburgs senat som er delstatens regjering. Den offisielle tittel er Erster Bürgermeister und Präsident des Senats der Freien und Hansestadt Hamburg. Ifølge Hamburgs forfatning slik den lyder etter 1996, fungerer førsteborgermesteren som Primus inter pares, og har som sådan rett til å forme regjeringens politikk. Førsteborgermesteren utnevner sin andreborgermester og de øvrige medlemmene av regjeringen, kalt senatorer.
Før de konstitusjonelle reformene i 1918–19 var valgbarheten til senatet sterkt begrenset i tråd med forfatningen som gav storborgerne juridiske privilegier, og senatorene ble valgt på livstid. Frem til 1860 var senatet dessuten selvsupplerende, dvs. at senatsmedlemmene selv utpekte nye medlemmer. Bare hanseater kunne sitte i senatet. Ved samlingen av Tyskland i 1871 oppstod den situasjon at Hamburg, som var republikk, ble en delstat i et føderalt monarki. Førsteborgermesteren i Hamburg ble dermed likestilt på føderalt nivå med de ulike forbundsfyrstene med titler som konge, hertug eller fyrste.
Osulf II av Northumbria

Osulf II (noen ganger Oswulf), jarl av Northumbria, var sønn av Eadulf III, og således arving til en gammel familie som hadde, inntil 1041, vært ealdormen eller jarler av Bernicia (mellom elvene Tweed og Tees) med hovedstad i Bamburgh. Kortvarig (inntil 1016) hadde familien hegemoniet over hele Northumbria, selv sør for Tees.
Osulf ble aldri utnevnt som jarl over jarldømmet, og den berømte jarl Siward styrte fra Eadulfs død over hele nordområdet inntil han døde. I 1067, derimot, så Osulf sin mulighet og myrdet Vilhelm I av Englands nye jarl, Copsi i Newburn-upon-Tyne om våren. Om høsten derimot, etter at Osulf hadde styrt som jarl, ble han selv snikmyrdet av overfallsmann. Det var en kortvarig interregnum (periode uten hersker) før hans fetter, Cospatrick, kjøpte jarldømmet av kongen.
Bergen Skolemuseum

Bergen Skolemuseum ligger i Lille Øvregaten 38 i den gamle latinskole rett nord for Domkirken i Bergen.

Bygningen

Bygningen ble oppført etter tegninger av byggmester Hans Martin Heintz, innviet i 1706. Murbygningen var opprinnelig på en etasje med arker to arker på langsiden og en ark på kortsiden. Rundt 1760 ble en ny etasje bygget på. Bygget er oppført i tegl og tre og er et av få hus med utmurt bindingsverk i Bergen. Den gamle latinskole ble etterhvert for liten og i 1840 sto en ny skolebygning ferdig på den andre siden av Domkirken. Bygningen har siden blitt brukt til ulike formål – gamlehjem, barnehage og uteseksjon. Bygningen ble fredet av Riksantikvaren i 1927 og restaurert av arkitektene Hansteen i 1972.

Museet

Bergen Skolemuseum ble etablert i 2003 i den gamle latinskole. Museet viser utstillinger om skolens utvikling fra den første skoleetableringen i Bergen, Bergen katedralskole i 1153, fram til de siste skolereformene. I tillegg vises skiftende utstillinger. Skolemuseet var i 2007 vert for det 12. internasjonale skolemuseumssymposiet.
I oktober 2008 åpnet Holbergmuseet i en del av Skolemuseet, med faste utstillinger som presenterer Ludvig Holberg som bergenser, europeer, forfatter og vitenskapsmann.
Skolemuseet er en del av Bymuseet i Bergen.
Officina Profumo Farmaceutica

Officina Profumo Farmaceutica er et av verdens eldste apotek.
Apoteket ligger i klosteret i tilknytning til Santa Maria Novella, som er en av Firenzes kirker. Apoteket har sine røtter tilbake til 1221, da en gruppe dominikanerprester flyttet dit og begynte å dyrke urter til medisinsk bruk. Offisielt regnes imidlertid 1612 å være det året apoteket ble grunnlagt.
Apoteket er fortsatt i drift, og baserer seg på de samme oppskriftene som den gang. Det produserer både såpe, parfyme og helseprodukter.
Andraegoidus

Utseende

Middelsstore, blanke, rødbrune til svarte trebukker. Antennene er kraftige, betydelig lengre enn kroppen, hvert ledd lysere innerst og mørkere i spissen. Pronotum er bredt rundet, kan ha en tann på hver side. Dekkvingene er avsmalnende bakover. Beina er middels lange, lårene slanke.

Utbredelse

Slekten er vidt utbredt i Sør-Amerika.
Blodpudding

Blodpudding er en matrett av blod. Det er en gammel rett, både i Norden og i England. Blodpudding varmes i vannbad.
Henriette Schønberg Erken hadde i sin Kogebog for sparsommelige husmødre i by og bygd fra 1905 flere oppskrifter på blodpudding. Andre ingredienser enn dyreblod kan være flesk eller talg, byggmel, rugkavringer, rosiner og krydder.
Ridende politi

Ridende politi er politi til hest (i noen land også kamel).
Arbeidet som ridende politi innebærer til hverdags patruljering. Ridende politi deltar ellers ved arrangementer, parader og demonstrasjoner.
India har størst antall ridende politi i verden. En av de mest kjente politistyrkene med ridende politi er Royal Canadian Mounted Police. Rytterkorpset i Oslo politidistrikt har 14-18 hester som har tilhold i den gamle offiserstallen på Akershus festning.

Historie

London Bow Street Horse Patrol ble operativt i 1763.
På 1850-tallet var det beredne avdelinger i de fleste land i Europa og dette spredte seg etterhvert rundt i verden og finnes nå i mange land.
Kilforsen kraftverk

Kilforsen kraftverk er en demning med et vannkraftverk i Sverige. Den er anlagt i Ångermanälven i midtre Sverige. Installert vannkrafteffekt er 275 MW.